# 2. Canto recordamos?

## Glosario

## Acolá

Definición:

Adverbio de lugar que se emprega para referirse a algo que está lonxe, pero que non sabemos con exactitude onde.

Exemplo:

Dame igual que a reunión sexa aquí ou acolá.

## Emitir

Definición:

Enviar ou soltar algo, especialmente a través do aire ou por medio dalgún aparato. Xeralmente, emprégase este verbo ao falar de programas de radio ou televisión. Tamén se pode usar cando se fala de luz, sons ou gases que saen de algo.

Exemplo:

A radio emite música moderna todas as mañás.

## Frondoso

Definición:

Adxectivo empregado para describir algo que ten moita follaxe, especialmente cando se trata de árbores ou plantas.

Exemplo:

Na escola temos unha carballeira chea de frondosos carballos.

## Morriña

Definición:

Substantivo que se emprega para falar da sensación de tristeza ou sentimento de pena que se experimenta ao estar lonxe da nosa terra, da nosa familia ou das nosas xentes.

Exemplo:

Despois de sete meses vivindo fóra de Galicia, Alén sentiu morriña da súa terra.

## Patrimonio

Definición:

Concepto que se refire a todo aquilo que forma parte da nosa historia e cultura e que queremos coidar e preservar para as próximas xeracións. Pode ser algo material (como un monumento) ou algo inmaterial (como as nosas tradicións, festas ou costumes).

Exemplo:

O patrimonio galego inclúe tanto antigos pazos e edificios como tamén os nosos costumes, festas ou romarías.

## Poalla

Definición:

Chuvia miúda, que cae de xeito suave, sen grandes gotas.

Exemplo:

Esta poalla vainos estragar toda a colleita. Que mágoa!

## Redes sociais

Definición:

Plataformas en Internet onde as persoas poden crear perfís, compartir información, fotos e vídeos, e comunicarse con xente de todo o mundo.

Exemplo:

Debemos ser moi coidadosos e coidadosas con todo o que publicamos nas redes sociais, porque todo o que se comparte pode ser visto por milleiros de persoas en todo o mundo.

## Verificar

Definición:

Comprobar ou revisar algo para asegurarse de que é correcto ou está ben feito.

Exemplo:

Antes de entregar un traballo é moi importante verificar que non haxa faltas de ortografía nin erros na presentación.

# Por onde comezar?

Á hora de traballar algo novo é importante saber o punto do que se parte. Coñeces todo o necesario para comezar a traballar? Hai algún aspecto que reforzar?

Para lograr o noso reto, elaborar un xornal enteiramente en galego, é preciso coñecer unha serie de aspectos fundamentais:

- Como é o proceso de elaboración dun xornal.
- Cantos apartados debe conter un xornal.
- Que temáticas tratará o xornal.

Como puideches observar na fase 1, é unha realidade o feito de que non existen moitos medios de comunicación escritos en galego e, por iso, debes contribuír a poñerlle solución, xunto cos teus compañeiros e compañeiras.

Dado que é moi importante saber cal é o noso punto de partida, imos comezar por realizar unha breve procura en Internet de diferentes medios de comunicación. Durante a túa procura, deberás prestar especial atención á estrutura seguida polos diferentes medios, así como os temas tratados no mesmo. Despois, porás toda esa información en común co resto dos teus compañeiros e compañeiras co obxectivo de ter unha pequena idea xeral sobre como se organizan os medios de comunicación de índole xornalística.

## Lectura facilitada

O reto é facer un xornal en galego.

Temos que saber o que xa sabemos e o que necesitamos aprender.

Para iso, temos que saber:

- Como se fai un xornal.
- Que partes ten.
- De que cousas vai falar.

Para empezar, vamos buscar en Internet algúns xornais.

Tes que fixarte en:

- Como están feitos.
- De que cousas falan.

Despois, contaremos todo entre todos na clase.

## Audio

audio/mpeg

## Unha ollada á biblioteca!

Recorda que podes visitar a biblioteca do teu centro en busca de xornais físicos.

Os medios de comunicación dixitais e físicos teñen as súas características comúns e as súas diferenzas. Fíxate nelas e coméntaas cos teus compañeiros e compañeiras!

# A importancia de saber escribir

Os xornais están formados diferentes tipos de textos. Os textos poden ser moi variados, en función da información que queiran ou como a queiran transmitir.

A súa estrutura é moi variada e, atendendo á mesma, en futuras fases traballaremos os diferentes tipos de textos.

Asemade, para que os textos estean adecuadamente escritos, é preciso que a redacción sexa coherente, que se cumpran as normas ortográficas e que exista unha cohesión entre as oracións.

Para lograr isto último, levarás a cabo un pequeno repaso dos contidos teóricos traballados no tema anterior, poñéndoos en práctica con diferentes actividades.

Desexámosche moita sorte neste repaso! Seguro que recordas todo o traballado!

## Lectura facilitada

Nos xornais hai diferentes tipos de textos segundo o que queiran contar.

Cada texto ten unha forma diferente.

Para escribir ben un texto, hai que:

- Escribir con sentido.
- Poñer ben as palabras.
- Facer que as frases estean ben unidas.

Agora toca repasar o anterior.

Moita sorte!

## Audio

audio/mpeg

## Presta atención aos detalles!

No caso de que teñas dúbidas sobre como se escribe unha palabra, non esquezas que podes facer uso dos dicionarios para asegurarte de que a estas a escribir correctamente!

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)